Ma sterf ná aanval voor kleuterskool(Foto: Verskaf) Die vrou wat vroeër vandeesmaand ernstige brandwonde opgedoen het toe sy in haar motor voor ŉ kleuterskool in Benoni met petrol gegooi en aan die brand gesteek is, het aan haar wonde beswyk. Die 27-jarige vrou is Donderdagmiddag in ŉ hospitaal dood, het kapt. Nomsa Sekele, polisiewoordvoerder, bevestig. Die vrou het op 13 September haar vyfjarige dogtertjie by die kleuterskool afgelaai toe ŉ man, glo haar lewensmaat, in sy taxi voor die skool stilgehou en petrol op haar wit Hyundai Getz uitgegooi het. Die petrol het ook op haar lyf beland en sy het ook aan die brand geraak nadat die man die motor aan die brand gesteek het. Maroela Media het vroeër berig die vrou het na ŉ oop stuk veld naby die skool gehardloop en op die grond gaan rol. Die man het ook ernstige brandwonde opgedoen toe hy volgens ooggetuies self in die brandende motor gespring het – vermoedelik om selfmoord te pleeg. Hy het daarna na sy taxi gehardloop en glo batterysuur gedrink. Nooddienswerkers was in dié stadium reeds op die toneel en het die man in bedwang gebring en hom behandel. Hy is onder polisiebewaking in ŉ hospitaal opgeneem vir behandeling. Volgens Sekele sal die verdagte op 11 Oktober, indien hy dan reeds ontslaan is, op aanklag van moord in die hof verskyn.